
Diktatúra ábrázolások az olasz disztópia irodalomban

Kutatásomban a diktatórikus hatalomábrázolásra épülő olasz disztópiák visszatérő motívumainak vizsgálatára vállalkoztam. Dolgozatomban hat – 19. és 21. század között született – mű tematikus elemzésén keresztül vizsgálom a témát abból a munkahipotézisből kiindulva, hogy egyrészt a disztópiák hátterét adó korszakok és társadalmi kihívások, valamint a fennálló hatalmi rend, másrészt az elbeszélői attitűdök és a cselekmények fókuszának különbözőségei ellenére a műfajhoz tartozó regények hatalomábrázolásai több rokon elemet tartalmaznak, a hasonlóságok következtében pedig a dolgozatban tárgyalt művekben kimutathatók olyan konstans jegyek és motívumok, amelyek a disztópia diktatórikus válfajának standard jellemzőivé válnak. A dolgozat középpontjában ezek megismerése és értelmezése áll.
Dolgozatom annyiban mindenképpen hiánypótlónak tekinthető, hogy az olasz irodalomkritika máig nem szentelt különösebb figyelmet a disztópia műfajának. Ennek egyik oka az volt, hogy a disztópia egészen a kétezres évekig nem alkotta az olasz irodalom jellegzetes műfajainak körét. Az olasz irodalomtörténet klasszikus szerzői esetében az ide sorolható művek nem tartoznak a munkásságuk kiemelt darabjai közé, a kortárs szerzők esetében pedig inkább az irodalmi kánonon kívül rekedt határterület részét képezik.
Az elemző munka során az értelmezések kialakításában és a konstans komponensek meghatározásához a vonatkozó irodalomkritikai szakirodalmon kívül segítségül hívtam a szociológia, a politika és a pszichológia tudományterületeinek eredményeit, valamint az olasz traktátusirodalom példáin keresztül tanulmányoztam a hatalom működésének leírásait. Kutatásom során megállapíthattam, hogy a diktatúraábrázolás tényezői a disztópia műfajban kontinuitást képeznek a megelőző korok zsarnoki államról alkotott kritikájának alappilléreivel. A zsarnoki egyeduralomra törő, totalitárius államhatalom berendezkedéséről és a működési mechanizmusáról a disztópia műfajától függetlenül már egyes utópiákból vagy a traktátusirodalom néhány vonatkozó darabjából is sokat megtudhattunk, ezek az elemek bizonyos értelemben kontinuitást képeznek a disztópia művekkel. Az irodalmi alkotások hátterében minden esetben az adott kor dekadenciája bújik meg, amely inspirációként szolgált az írók számára.



